Mesterséges intelligencia a magyar egészségügyben, a mobilhálózatban, az áramhálózatban és a nyugdíjrendszerben is

Bemutatta eredményeit a Mesterséges Intelligencia Nemzeti Laboratórium (MILAB)

**A HUN-REN SZTAKI vezetésével 2020-ban megalakult a Mesterséges Intelligencia Nemzeti Laboratórium (MILAB), amely öt egyetem, három további kutatóintézet és két államigazgatási szereplő együttműködésével működik és célja, hogy megerősítse Magyarország nemzetközi pozícióját a mesterséges intelligencia kutatásában és alkalmazásában. A 2025. június 2-án tartott eredménybemutató sajtótájékoztatón a MILAB szakmai partnerei röviden ismertették mesterséges intelligenciával elért eredményeiket.**

Az elmúlt években megvalósult kutatási és fejlesztési projektek számos területen hoztak kézzelfogható eredményeket. A Mesterséges Intelligencia Nemzeti Laboratórium (MILAB) keretében elvégzett kutatások nemcsak tudományos szempontból jelentősek, hanem közvetlen ipari és társadalmi haszonnal is járnak – az energiahálózatok működtetésétől a gyártástechnológiai optimalizáláson és közigazgatási digitalizáción át egészen az egészségügyi alkalmazásokig.

„Magyarország az elsők között alkotott nemzeti mesterséges intelligencia stratégiát Európában, és mára stabil szereplője lett a technológiai fejlődésnek. A Mesterséges Intelligencia Nemzeti Laboratórium az egyik legsikeresebb hazai kutatási együttműködési struktúra, amely közvetlen kapcsolatot teremt a tudomány, az ipar és a társadalom között. A jelenlegi cél, hogy Magyarországon egy átfogó kompetenciatérkép készüljön, amely pontos képet ad arról, kik, hol és milyen mesterséges intelligencia-fejlesztéseken dolgoznak. A mesterséges intelligencia fejlesztése nem pusztán technológiai kérdés, hanem értékválasztás is – arról szól, milyen jövőt akarunk közösen építeni.” - mondta prof. Dr. Palkovics László, mesterséges intelligenciáért felelős kormánybiztos a sajtótájékoztatón.

„A mesterséges intelligencia széles körben és alapjaiban alakítja át az egyes iparágak működését. Ezzel a fejlődéssel részben tartanunk kell a lépést, részben bizonyos területeken nekünk kell az élre állnunk. A Mesterséges Intelligencia Nemzeti Laboratórium megalapítása jó döntés volt, hiszen sikerült koncentrálnunk a magyar egyetemi és kutatóintézeti kapacitásokat ezen a területen. A laboratórium kutatásaiból számos sikeres magyar mélytechnológiai vállalat jöhet létre a jövőben” – fogalmazott Bódis László, a Kulturális és Innovációs Minisztérium innovációért felelős helyettes államtitkára, a Nemzeti Innovációs Ügynökség vezérigazgatója.

Jakab Roland, a HUN-REN vezérigazgatója, a Mesterséges Intelligencia Koalíció elnöke azt hangsúlyozta, hogy a mesterséges intelligencia nem csupán technológiai újítás, hanem gazdasági és társadalmi áttörés lehetősége is. „A MILAB megalapítása óta több mint 2 milliárd forint értékű közvetlen ipari hasznosítási bevételt hozott partnerei számára, ami jól mutatja, hogyan válhat a kutatási kiválóság és az ipari együttműködés összekapcsolása valódi versenyelőnnyé Magyarország számára” – fogalmazott Jakab Roland, a HUN-REN vezérigazgatója.

„Jelentős momentuma van ma a mesterséges intelligencia kutatásának Magyarországon, amit folytatni kell. Örülünk, hogy ennek a HUN-REN SZTAKI az egyik mozgatórugója” - mondta prof. Dr. Monostori László, a HUN-REN SZTAKI igazgatója. Elmondta, hogy az intézet mindig is célzott alapkutatásra építette gyakorlati eredményeit. Kiemelte, hogy a mesterséges intelligencia kutatások lényegében állandóan jelen voltak az intézet több mint 60 éves történetében, így ő maga is már a kilencvenes években gépi tanulással foglalkozó nemzetközi konferenciákat tartott Budapesten. Az utóbbi évek sikereiből pedig kiemelte az AI&AUT EXPO-t és a HUN-REN által szervezett AI Symposium-ot és aláhúzta a mesterséges intelligencia kutatásával és az eredmények felhasználásával kapcsolatos ökoszisztéma további fejlesztésének fontosságát.

Dr. Benczúr András, a MILAB szakmai vezetője, a HUN-REN SZTAKI laborvezetője elmondta, hogy a MILAB az elmúlt valamivel több mint négy év során sikeresen megvalósította az erőforrások koncentrálását, elősegítette a kutatók közötti, valamint az ipari szereplőkkel való együttműködést. Számos kutatási eredményt már a gyakorlatban is hasznosítottak. Elkészült egy kiadvány, amely a legfontosabb tudományos eredményeket és alkalmazásokat foglalja össze; ezek közül néhányat ma partnereik mutattak be. Kiemelten fontosnak tartotta a munka folytatását, a kialakított innovációs ökoszisztéma egybentartását, valamint nemzetközi jelenlétük további erősítését.

A program részeként a mesterséges intelligencia gyakorlati alkalmazásain keresztül mutatkoznak be a MILAB ipari és intézményi partnerei. A Magyar Államkincstár a nyugdíjrekordok digitalizációját támogató MI-megoldásokat ismertette. A Bosch az egyetemi együttműködéseit, a robotika területét és nagy nyelvmodellekre épülő tudástárakat mutatta be. A MAVIR mesterséges intelligenciát alkalmaz az energiahálózat előrejelzési megoldásaiban, amely hozzájárul a rendszer stabilitásához.

Az Ericsson a rádiós kommunikáció és hálózatok területén alkalmazott MI-fejlesztéseiről számolt be. A Nokia a hálózatok védelmében alkalmazott mesterséges intelligencia megoldásokat mutatott be. Az Audi Hungária a gyártás minőségellenőrzésének adatvezérelt megközelítését és a szimulációs folyamatokat ismertette, amelyekben az MI kiemelt szerepet játszik. Az egészségügy területét a Semmelweis Egyetem Városmajori Szívklinikája és a Budai Egészségközpont képviselte, ahol mesterséges intelligencia segíti a diagnosztikát és a betegellátás minőségének javítását.

A MILAB elkötelezett amellett, hogy a mesterséges intelligencia területén hidat képezzen a tudományos kiválóság és a gyakorlati alkalmazások között, elősegítve Magyarország digitális és technológiai fejlődését.

**A MILAB-ról**

A [Mesterséges Intelligencia Nemzeti Laboratórium (MILAB)](https://mi.nemzetilabor.hu/) azzal a céllal alakult 2020-ban, hogy megerősítse Magyarország szerepét a MI területén. A HUN-REN SZTAKI vezetésével öt egyetem, három további kutatóintézet és két államigazgatási szervezet részvételével létrejött konzorcium az elmúlt több, mint 4 évben létrehozott eredményei közül több már hasznot hoz partnereinknél az energiahálózatok, a távközlés, a gyártás, a közigazgatás, és az egészségügy területein.